Ayova ştatında seçicilər partiyanın vahid namizədini müəyyən edir [Yenilənib]
Respublikaçı iddialılar arasında öndə Tramp, Kruz və Rubio, Demokratlarda isə Klinton və Sanders gedir
Bu gün Amerikada prezidentliyə namizədlərin ilkin seçkiləri başlayıb. Aylarla sürən seçkiqabağı kampaniyalar, yürüşlər, debatlar və çıxışlardan sonra bu gün Ayova ştatında seçicilər namizədlərinə səs verir. Rəy sorğularına görə, respublikaçılar və demokratların nominasiya edəcəyi namizədlər arasında fərq olduqca azdır. Respublikaçı namizədlər arasında milyarder Donald Tramp Texas qubernatoru Ted Kruzdan cüzi fərqlə irəlidədir. Tramp Kruzun prezidentliyə kvalifikasiyasını sual altına almaqda, Kruz isə Trampın mühafizəkar mövqeyini tənqid etməkdə davam edir. Demokratlarda isə Hillari Klintonla Vermont qubernatoru Berni Sanders arasında yarış bərabər gedir. Səsvermə keçiriləcək Ayovada qar çovğunu proqnozlaşdırılıb. Hava şəraitinin səsverməyə ciddi təsir göstərəcəyi gözlənilir. Növbəti praymeriz Nyu Hempşirdə keçirilməlidir. Bu ştatda ilkin seçkilər fevral ayının 9-da baş tutacaq. ABŞ-da partiyaların vahid namizədləri ştatlarda keçirilən ilkin seçkilər vasitəsilə müəyyən edilir. Bəzi ştatlarda bu, birbaşa səsvermə, digərlərində isə müzakirə formatında olan kokoslar vasitəsilə müəyyən olunur. Yay fəslində keçiriləcək partiya qurultaylarında ümummilli seçkilərdə üzləşəcək vahid namizədlər bəlli olacaq.